SL Uradni list Evropske unije C 320/17

MNENJE SVETA

z dne 5. julija 2004

o konvergenčnem programu Slovenije, 2004–2007

(2004/C 320/09)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1), zlasti člena 9(2) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Svet je 5. julija 2004 preučil konvergenčni program Slovenije, ki zajema obdobje od leta 2004 do 2007. Program se v veliki meri sklada z zahtevami po podatkih iz pregledanega in popravljenega „kodeksa ravnanja o vsebini in obliki programov stabilnosti in konvergenčnih programov“.

Proračunska strategija, ki je podlaga programa, stremi k dosegu zdravih javnih financ, kot je opredeljeno s stanjem uravnoteženega proračuna. V ta namen namerava program v obdobju, ki ga zajema, postopno zmanjšati javnofinančni primanjkljaj, kar je v skladu z znižanjem stopenj prihodkov in primarnih odhodkov, slednje z omejitvijo obveznih odhodkov. Glede na pot prilagoditve se bo primanjkljaj v naslednjih štirih letih prepolovil in bo leta 2007 padel tik pod 1 %. Ob usmerjanju politike proti postopnemu znižanju strukturnega primanjkljaja bodo v primeru neugodnih gospodarskih razmer organi dovolili uporabo - čeprav omejeno - avtomatičnih fiskalnih stabilizatorjev.

Zdi se, da makroekonomski scenarij, ki je podlaga programa od leta 2005 dalje, odraža verodostojna predvidevanja rasti, pri čemer naj bi napovedana realna rast BDP rahlo presegla potencialni proizvod. Ne glede na to je predvidena rast za leto 2004 precej optimistična. Napoved inflacije za leto 2004 se glede na trenutne ocene zdi na spodnji meji, a je realistična, če bodo gospodarske politike tudi v nadaljevanju usklajene z namenom trajnega znižanja inflacije.

Po rahlem zvišanju na 1,9 % BDP leta 2004, ki mu bo sledilo postopno znižanje na 0, 9 % BDP leta 2007, bo javnofinančni primanjkljaj po predvidevanjih vsako leto ostal pod 3 % referenčne vrednosti BDP. Proračunski cilji iz programa niso zadostni za izpolnitev srednjeročnega cilja uravnoteženega proračuna iz Pakta za stabilnost in rast; hitrost fiskalne konsolidacije je precej počasna, srednjeročni cilj pa bi se na ta način lahko dosegel šele ob zaključku programa. Poleg tega bi bil lahko proračunski rezultat slabši od napovedanega, zlasti ob upoštevanju makroekonomskih tveganj, povezanih z zgoraj omenjeno optimistično oceno rasti za leto 2004. Povrh tega je fiskalna konsolidacija preložena na zadnja leta programa. Iz tega razloga proračunska usmeritev iz programa morda ne bo omogočila zadostne varnostne rezerve v primeru presega praga primanjkljaja 3 % BDP v okviru običajnih makroekonomskih nihanj, zlasti v prvih letih programa.

Bruto javni dolg je razmeroma nizek in bo takšen ostal tudi v prihodnje. Po povišanju na 29, 5 % BDP leta 2005 naj bi delež dolga po pričakovanjih leta 2007 ponovno upadel na 28, 4 % BDP. Kar se tiče dolgoročne vzdržnosti se Slovenija sooča z nevarnostjo proračunske neuravnoteženosti zaradi stroškov v zvezi s staranjem prebivalstva. Temeljito izvajanje pokojninske reforme, vzpostavitev stabilnega sistema zdravstvenega varstva in zagotavljanje ustreznega primarnega presežka so ključnega pomena za vzpostavitev vzdržne osnove javnih financ.

Ključne napovedi iz konvergenčnega programa Slovenije

2003 2004 2005 2006 2007 Realna rast BDP (%) 2,3 3,6 3,7 3,8 3,9 Rast zaposlenosti (%) – 0,2 0,4 0,6 0,6 0,7 HICP inflacija (%) 5,7 3,3 3,0 2,7 2,6 Dejanski javnofinančni saldo (% BDP) – 1,8 – 1,9 – 1,8 – 1,5 – 0,9 Stanje javnega bruto dolga (% BDP) 28,6 29,1 29,5 29,4 28,4

(1) UL L 209, 2.8.1997, str. 1. Dokumenti, ki se omenjajo v tem besedilu, se nahajajo na spletni strani

http://europa.eu.int/comm/economy_finance/about/activities/sgp/main_en.htm